
TOISEN MAAILMANSODAN MUISTAMINEN VENÄJÄLLÄ JA SAKSASSA
________________________________________________________
Historian oppiaineen perusopetuksen päättöarvioinnin tukimateriaali

ALOITUS
POHDINTAKYSYMYKSIÄ TOISEN MAAILMANSODAN MUISTAMISESTA TÄNÄ PÄIVÄNÄ
Toinen maailmansota kosketti kaikkia eurooppalaisia valtioita. Sotaa muistellaan, sodasta puhutaan ja sotaa opetetaan kouluissa eri tavalla eri valtioissa.
Tässä tehtävässä luetaan lehtiartikkeleita toisen maailmansodan muistamisesta. Oppilaan tavoitteena on tutustua siihen, miten sotaa muistellaan ja miten sota muistetaan. Tavoitteena on myös tutkia sitä, miten toisen maailmansodan tapahtumilla perustellaan nykypolitiikkaa. 
Tehtävä on vaativa ja aineistoa on paljon. Opettaja voi karsia aineistoa ja valita tehtävistä vain joitakin. Taitavimmat oppilaat voivat pohtia aineiston perusteella myös tulevaisuuden valintoja: miten menneisyyden tulkinnoilla voidaan perustella tulevia päätöksiä.
Oppilaat voivat vastata kysymyksiin, keskustella niistä toistensa ja opettajan kanssa tai vaikkapa kirjoittaa pohtivan esseen historian käytöstä nykypolitiikassa.
Tässä tukimateriaalissa keskitytään tavoitteisiin T10: T10 historiallisen tiedon tulkinta, käyttö ja luotettavuus ja T12: historiatietämys tulevaisuuden valintojen apuna. Tehtävä sisältää linkit uutisiin, kysymyksiä uutisista sekä arviointikriteerit vastauksille.

TOISEN MAAILMANSODAN MUISTAMINEN VENÄJÄLLÄ JA SAKSASSA 
OHJEET OPPILAALLE
Lue seuraavat artikkelit ja vastaa kysymyksiin.

· Toinen maailmansota ei lopu koskaan – Historiakamppailut jatkuvat 75 vuotta sodan jälkeen Yle 9.5.2020 https://yle.fi/uutiset/3-11343831

· Erkka Mikkonen: Haluavatko venäläiset sotaa? Ainakin kansalaisia valmistellaan sitä varten Yle 2.12.2019 https://yle.fi/uutiset/3-11090329

· Puolassa muistetaan toisen maailmansodan alkua – Saksan presidentti pyysi puolalaisilta anteeksiantoa Yle 1.9.2019 https://yle.fi/uutiset/3-10949235

· Aseet vaikenivat Euroopassa 75 vuotta sitten: Saksalle historia on ongelmallinen, nyt moni pelkää kansallismielisyyden nousua – "Se ei saa milloinkaan toistua" MTV 8.5.2020 https://www.mtvuutiset.fi/artikkeli/aseet-vaikenivat-euroopassa-75-vuotta-sitten-saksalle-historia-on-ongelmallinen-nyt-moni-pelkaa-kansallismielisyyden-nousua-se-ei-saa-milloinkaan-toistua/7814868#gs.a1lpuk

· Alpo Juntusen aliokirjoitus: Suuren isänmaallisen sodan muisto elää Venäjällä Turun Sanomat 6.5.2020 https://www.ts.fi/puheenvuorot/1074042416/Alpo+Juntusen+aliokirjoitus+Suuren+isanmaallisen+sodan+muisto+elaa+Venajalla
Kysymyksiä artikkeleista
1. Millä nimellä toista maailmansotaa (Venäjän kannalta) kutsutaan Venäjällä?
2. Miten toista maailmansotaa muistellaan nykyisin Venäjällä?
3. Millaisen kuvan Venäjän roolista toisessa maailmansodassa johtavat poliitikot haluavat antaa?
4. Miten sotaa käytetään kouluopetuksessa Venäjällä?
5. Esitä perusteltu arvio siitä, miksi toinen maailmansota esitetään Venäjällä, niin kuin esitetään.
6. Miten Putin perustelee nykypolitiikkaansa toisen maailmansodan avulla?
7. Miksi Saksan liittopresidentti Steinmeier pyysi Puolalta anteeksi vuonna 2019?
8. Millaisena Saksan osuus toisessa maailmansodassa on Steinmeirin mielestä muistettava?
9. Vertaa toiseen maailmansotaan suhtautumista Saksassa ja Venäjällä.
10.  Miten toisen maailmansodan muisto vaikuttaa Saksan nykypolitiikkaan? Miten sillä perustellaan nykypolitiikan valintoja?
11.  Arvioi, miten toisen maailmansodan muistot vaikuttavat Suomen ulkopolitiikkaan nykyisin.

ARVIOINTI
T10 Historiallisten tulkintojen selittäminen ja niiden luotettavuuden arvioiminen
Oppilas oppii selittämään, miksi historiallista tietoa voidaan tulkita ja käyttää eri tavoin eri tilanteissa, ja arvioimaan kriittisesti tulkintojen luotettavuutta.  
T12 historiatietämys tulevaisuuden valintojen apuna: ohjata oppilasta arvioimaan tulevaisuuden vaihtoehtoja historiatietämyksensä avulla 
Oppilas oppii arvioimaan tulevaisuuden vaihtoehtoja historiatietämyksensä avulla. Historiatietoisuuden hyödyntäminen.

	TEHTÄVÄSSÄ OSOITETUN OSAAMISEN KUVAUS ARVOSANALLE

Oppilas löytää tekstistä opettajan avulla jonkun linkin toisen maailmansodan ja nykyisyyden välille, esimerkiksi sen, että Venäjä näkee itsensä Neuvostoliiton jatkajana suurvaltiomielessä tai että Saksa on pyrkinyt rakentamaan rauhanomaiset ja ystävälliset suhteet naapurimaihin, jotta toisen maailmansodan asiat eivät toistuisi. 

	Oppilas löytää itse tekstistä linkkejä toisen maailmansodan ja nykyisyyden välille. Hän kuvailee, miten historiatietoa käytetään johonkin tarkoitukseen ja antaa esimerkkejä tulkintoihin sisältyvästä puolueellisuudesta. 

	Oppilas kuvailee, miten historiatietoa käytetään johonkin tarkoitukseen ja erittelee tulkintoihin sisältyvää puolueellisuutta. Hän kuvailee, miten menneisyyden asiat otetaan esille nykypäivänä, miten esim. Venäjällä kouluopetuksessa korostetaan sotia, jotta nykyoppilaat voidaan kasvattaa sotilaallisiksi tai miten Saksassa eri poliittiset puolueet suhtautuvat toisen maailmansodan muistoihin eri tavalla ja vetävät niistä eri tavalla johtopäätöksiä siihen, miten nyt pitäisi toimia.

	Oppilas selittää, miten historiatietoa käytetään johonkin tarkoitukseen ja miten lähteiden tulkitsijan tausta voi vaikuttaa tulkinnan luotettavuuteen. Hän löytää yhteyksiä menneisyyden, sen tulkinnan ja nykyisyyden välille. Hän pystyy vertaamaan tilannetta Venäjällä ja Saksassa. Toisaalta hän ymmärtää myös, että sekä Saksassa että Venäjällä on erilaisia näkemyksiä asiasta.
Oppilas pystyy analysoimaan, miten esimerkiksi Putin Venäjällä ja Steinmeier Saksassa viittaavat historiaan ja perustelevat näkemyksiään nykypäivästä ja mahdollisista tulevaisuuden näkemistä historian tulkinnoillaan.




